text: Genåbning af Lillebæltsbroen fejres med en lukning 
  05 oktober 2019 kl. 05.02
  Lørdag bliver Den Gamle Lillebæltsbro hyldet med et løb. Derfor lukker den i flere timer. 
  For mindre end en måned siden genåbnede Den Gamle Lillebæltsbro, men allerede i dag lukker den i mere end fire timer. 
  Det skyldes et løb – et Bro Genåbningsløb – der hylder den første bro, der for snart 100 år siden blev bygget mellem Jylland og Fyn.
  Allerede fra om formiddagen klokken 9.30 til klokken 14.00 om eftermiddagen kan broen ikke krydses i bil. Den vil i stedet for være fyldt med friske løbeben, der kæmper sig gennem enten 6,5 eller 10 kilometer.
  Den Gamle Lillebæltsbro har været under en større renovering, og den har flere gange været spærret for trafik. 20 uger i 2018 - og senest fra den 29. januar i år og 35 uger frem er der blevet knoklet for at få broen færdig i tide.
  Det lykkedes endda før planlagt. Den skulle have stået færdig den 1. oktober i år, men allerede den 13. september kunne de første trafikanter krydse Den Gamle Lillebæltsbro.
  
  To broer i fokus på Fyn! Lørdag spærres den gamle Lillebæltsbro ml. kl. 9.30 og kl. 14 pga. Genåbningsløbet. Ved Odense rives en bro ned på E20. Der spærres ml. 52 Odense SV og 53 Odense V i begge retninger - fra lørdag kl. 18 til søndag kl. 9. Stor risiko for kø. #P4trafik
  
  